# Barzhaz Breizh/1867/Itroun Varia Folgoat

Oberennoù damheñvel pe handelvoù all zo ivez, gwelout Itron Varia ar Folgoad.
| ◄ Jenovefa Rustefan | Itroun Varia Folgoat | Ar re unaned ► |
— Iec’hed ha joa gan-e-hoc’h va zad ! — Petra rit aze mintin mad ?
Gwalc’hi doalou ker gwenn hag erc’h ! Petra rit-c’houi aze, va merc’h ?
— Me zo deut d’ho pedi, va zad, Da vont evid-oun d’ar Folgoat ;
Ha mont diarc’hen ha war droad Ha war ho taoulin, mar gell pad.
Eno e kefot ludu gret Diouc’h ar galoun hoc’h euz maget.
— Petra, va merc’h paour, hoc’h euz gret, Pa viot evel-ze luduet ?
— Eur bugelik zo bet lazet, Ha d’in, va zad, eo tamallet. —
Eunn deiz ann aotrou Pouligwenn Oa eat da sersal ’raog he lein.
— Setu ama eur c’had kignet, Pe eur bugelik gwalennet ;
Krouget eo diouc’h skour ar wezen, E kerc’hen he c’houg ar zeizen. —
Hag hen da gaout he itroun, O sonjal du enn he galoun.
— Sellit ! eur bugel paour lazet ! Piou, han Doue, neuz hen ganet ? —
Ann itroun, heb lavarout ger, Az eaz d’ar vereuri e-berr :
— Mad ar bed gan-e-hoc’h, mereurez Dont ra ho kanab brao e-mez.
— Va c’hanab brao mez na zeu ket : Mont a ra holl gand ho koulmed.
— Peleac’h int eat ho merc’hed-c’houi, Pa na welann nemet hoc’h-c’houi ?
— Diou zo er ster gand ann dillad, Ha diou-all zo o paluc’hat ;
Ha diou-all zo o paluc’hat ; Hag ann diou-all zo o kribat.
Mari Fanchonik, va nizez, Hounez zo er gwele diaez ;
Er gwele klanv ez eo chomet, Eiz pe nao deiz zo tremenet.
— Digorit d’in, va mereurez, Hag e welin va fillorez.
— Va fillorez, din livirit, Peleac’h ’ma ’nn droug a zamantit ?
— Kreiz-tre va c’hof ha va c’haloun, Ema va droug, va mamm baeroun.
— Savit, savit, va fillorez, It d’ann Tad Fransez da govez ;
Kovosait mad ho pec’hed Hag evesait, mar keret.
— Evil pec’heurez, n’em ounn ket ; Eiz-teiz zo ounn bet koveset.
— Gevier d’in na livirit ket, Eur pec’hed braz hoc’h euz c’houi gret ;
C’houi zo bet mintin-ma d’ar c’hoat ; Ruz eo ho poutou gand ar goad ! —
— Pachik bihan, lavar d’in-me, Petra ’za gand ar pae-ze ?
— Ho mereurien a Wigourvez, Ar c’hrouger hag ho fillorez. —
Kriz vije neb ha na oelje, War dachen Folgoat, pa zeue ;
Pa zeue ar plac’h pemzek vloa, E-kreiz daou arser da grouga ;
Eur c’hrac’hik koz paour dira-z-hi, O terc’hel eur goulou d’ezhi ;
Hag hi, o vont, a lavare : — Ne oa ked d’in ar bugel-ze. —
Ann itroun war lerc’h o c’houlenn Truez d’he fillorez a-grenn :
— Laoskit gan-in va fillorez : Roi a rinn d’e-hoc’h, arc’hant he fouez
Ha mar na blij d’e-hoc’h kement-ze, Me roi d’e-hoc’h pouez va inkane,
Me roi d’e-hoc’h pouez va inkane, Ar plac’h ha me war he c’horre, —
— Ho fillorez n’ho pezo ket, Neb a lazaz a vez lazet.
P’az ea’r senesal da vernia, Az eaz ar c’hrouger d’he c’hrouga.
A-benn eur pennadig goude, Dont a reaz d’he gaout-he :
— Aotrou senesal, me ho ped, Mari Fanchonik na varv ket ;
Pa daolann va zroad war he skoa, Distrei da c’hoarzin ouz-in ra.
— Taolit hi ha didaolit hi, Kasit-hi d’ar fagodiri.
— Taolomp-hi ha didaolomp-hi, Greomp tan ha moged d’he leski ! —
Abenn eur pennadig goude, Dont a rea ’r c’hrouger adarre :
— Aotrou senesal, me ho ped, Mari-Fanchonik na varv ket ;
Ma enn tan beteg he diou-vron ; C’hoarzin a ra leiz he c’halon.
— Pa gredinn pez a leveret, Ar c’habon-ma ’n devo kanet. —
(Eur c’habon rostet war eur plad, Ha debret nemet he zaoudroad.)
Ar senesal oa souezet : Ar c’habon en devoa kanet.
— Mari Fanchonik, me ho ped, Me zo faziet, c’houi n’ oc’h ket ;
Me zo faziet, c’houi n’ oc’h ket : Petra zo enn tan d’ho miret ?
— Ann itroun Varia-Folgoat Zo’ skuba dindan va daoud-droad ;
Ar Werc’hez, mamm ar gristenien, Zo’ skuba endro d’am c’herc’hen.
— Red eo kas prim da Wigourvez, Kas prim da di ar vereurez ;
Kas prim da di ar vereurez, Da c’houzout piou eo pec’heurez. —
Tremenet oant holl dre ann tan, Ha nikun na lekeaz man ;
Tremenet holl heb lakat man : Nemed ar vatez he unan.